钦定古今图书集成/明伦汇编/氏族典/第186卷 > 萧坦之
## 钦定古今图书集成/明伦汇编/氏族典/第186卷 > 萧坦之

按《南齐书萧坦之传》，“坦之，南兰陵兰陵人也。祖道济，
太中大夫。父欣祖，有勋于世祖，至武进令。坦之与萧
谌同族，初为殿中将军，累至世祖中军板刑狱参军，
以宗族见驱使。除竟陵王镇北征北参军，东宫直阁，
以勤直为世祖所知。除给事中，淮陵令，又迁兰陵令，
尚书起部郎，司徒中兵参军。世祖崩，坦之随太孙文”
武度上台，除射声校尉，未拜，除正员郎，南鲁郡太守。
少帝以坦之世祖旧人，亲信不离，坦之见帝不可奉，
乃改计附高宗，密为耳目。除晋安王征北谘议。隆昌
元年，追录坦之父勋，封临汝县男，徙征南谘议。高宗
谋废少帝，坦之力也。海陵即位，除黄门郎，兼卫尉卿，
进爵伯。建武元年，迁散骑常侍、右卫将军，进爵侯。明
年，魏动，假坦之节，督徐州征讨军事，击破之。还，加领
太子中庶子，未拜，迁领军将军。永泰元年，为侍中、领
军。东昏立，为侍中、领军将军。永元元年，遭母丧，起复
职，加右将军，置府江祏兄弟欲立始安王遥光，密谓
坦之。坦之曰：“明帝取天下，已非次第，天下人至今不
服。今若复作此事，恐四海瓦解，我期不敢言。”持丧还
宅。宅在东府城东。遥光起事，遣人夜掩取坦之，坦之
科头著裈，逾墙走，从东冶僦渡南渡，间道还台。假节，
督众军讨遥光，屯湘宫寺。事平，迁尚书右仆射、丹阳
尹，进爵公。坦之肥黑无须，语声嘶，时人号为“萧痖。”刚
狠专执，群小畏而憎之。遥光事平二十馀日，帝遣延
明主帅黄文济领兵围坦之宅，杀之。子赏秘书郎，亦
伏诛。坦之从兄翼宗为海陵郡将发，文济遣收之，检
家赤贫，原死，系尚方。和帝中兴元年，追赠坦之中军
将军、开府仪同三司。